Sewwa għamel Simon tagħna għajjarhom f'wiċċhom lil tal-Unjoni Ewropea għax vera ma nafx x'naqbad insejħilhom. Ilu mill-inqas tliet snin Simon jgħidilhom li hemm ħafna affarijiet jintnu fil-kuntratti tal-Power Station, imma meta flewhom, dawn iċ-ċwieċ ma xammew l-ebda riħa. Ikolli ngħid li dak Junker u Joseph Muscat jieklu l-kirxa flimkien. Imma jien konvint li Simon tagħna mhux se jaqta' qalbu u jsibilhom irkaptu. Viva Simon, Viva Simon Ħej. Viva Simon, Viva Simon Ħej. Aħjar ma ngħajjatx li ma jisimgħuniex il-ġirien u jaħsbu li anke jien dort! Uff xi dwejjaq. Erġajna. Tgħidli qalbi għandna sitt xhur sħaħ nisimgħu lil tal-Unjoni Ewropea jfaħħru lil Joseph Muscat. Issa ġie Pat Cox li kien president u issa ma nafx x'inhu, u mar iżur il-proġett tal-Kappara, qisu kuljum jgħaddi minn hemm. U biex jgħaxxaqha, qagħad ifaħħar lil Joseph Muscat għax diġà akkwista l-flus għall-proġett tal-Marsa. Għax ma qalx li dan kollu qiegħed jinkiseb bis-saħħa ta' Simon tagħna, għax li kien għal Joseph Muscat lanqas biss sirna membri tal-Unjoni Ewropea! Kemm hu kiefer id-destin hux! Kemm hu bravu Simon tagħna! Il-veru għamel akkwist b'Salvu Mallia. Fejn qatt konna nobsru li fil-partit se jkollna bniedem b'missjoni bħal Che Guevara, Mahatma Ghandi, u saħansitra Ġesù Kristu. Lanqas il-kbir Eddie ma kien bħalu. Mhux għax Salvu Mallia hu aħjar minn Simon, imma ngħid għalija jien inqisu l-id il-leminija tiegħu. Iċ-ċuċata li kiber għax kieku meta niġu biex naħtru kap wara Simon, jien lilu nipproponi. Keep it up, Salv! Qatgħalhom l-għatx bil-perżuta Simon lil dawk kollha li qegħdin jgħidulu biex ikeċċi lil Salvu Mallia. Qalilhom ċar u tond li l-partit għandu bżonn lil kulħadd. Għandna bżonn nies bħal Salvu Mallia li għandu missjoni bħal Ghandi u Ġesù Kristu! Għandna bżonn nies bħal Zaren Vassallo li jsellifna l-eluf u skont dawk tal-istamperija ma jeħodhom qatt lura, u l-Bambin biss jaf kemm xtara ċedoli! Għandna bżonn nies bħal missieri li lili semmieni Nazju għax il-kappillan ma ħallihx isemmini Nazzjonalist! Insomma min mhux kontra tagħna, huwa magħna! Idaħħaqni dak Owen Bonnici. Qisu skopra l-Amerka għax sar jaf li Zaren Vassallo sellef l-eluf lill-partit u għadu ma ħadhomx lura. Jien għalija din mhi aħbar xejn. Tkun aħbar kieku Zaren jitlob lill-partit jagħtih il-flus lura, x'kull waħda! Però jien kieku xorta waħda naqtagħlu l-għatx bil-perżuta lil Owen Bonnici u mhux inħallih il-ħin kollu jaqbad ma' Jason Azzopardi. Ngħid jien ma nistgħux ngħidu lil Zaren jagħtina kwart ta' miljun ewro f'ċedoli u mbagħad nagħtuhomlu lura biex taparsi nkunu ħallasna d-dejn? Xejn xejn, jieħu xi ftit tal-imgħax, miskin Zaren, u mhux jieħu biss biċċa art ta' tmien miljun ewro għal inqas minn miljun ewro. Ilni naf li fil-partit hemm min qiegħed jagħtih il-gambetti lil Simon tagħna, imma issa ħarġet fil-beraħ, grazzi għal dik tal-Wardija. Li ma nistax nifhem hu għala din iddeċidiet li tikxfilna għajnna u tperreċ dan l-inkwiet mal-erbat irjieħ tad-dinja. Meta staqsejt dwar dan lil Ġorġ tal-ħanut ta' ħdejna, dan pront weġibni li dik dejjem imxiet fuq pariri ta' xi ħadd qrib ħafna ta' Eddie l-kbir. Hi x'inhi r-raġuni, issa nittama li tal-Wardija tgħidilna liema huma dawk id-deputati li qegħdin jaħdmu biex nitilfu l-elezzjoni biex iqaċċtu lil Simon. B'hekk inkunu nafu min huma ħalli ma nivvutawlhomx, kif wara kollox qaltilna hi. Naqbel mija fil-mija mal-viċi kap Beppe Fenech Adami li ma tkunx idea ħażina jekk lil Salvu Mallia nagħtuh programm fuq in-NET. Anzi jien ngħid li tkun idea sublimi jekk nagħtuh programm kuljum mit-Tnejn sal-Ġimgħa, daqskemm għandu missjonijiet x'jaqdi. Fuq kollox ma naħsibx li għandna wisq deputati u kandidati li kapaċi jagħmlu programm fuq it-television bħal Salvu Mallia. Nispera biss li ma nagħtux xi programm lil xi wieħed minn dawk id-deputati li qegħdin jippruvaw jagħtu l-gambetti lil Simon tagħna biex, mingħalihom, jeħdulu postu.